Oikeusministeriö	
oikeusministerio@om.fi	

	

Lausunto

ADOPTIOLAINSÄÄDÄNNÖN UUDISTAMINEN

Oikeusministeriö on pyytänyt Espoon käräjäoikeudelta lausuntoa otsikkoasiassa mainitusta lainsäädännön uudistamisehdotuksesta. 

Ehdotus koskee käräjäoikeutta lähinnä vain siltä osin, kun ehdotuksessa on kyse adoptiolapsen yhteydenpidosta aikaisempaan vanhempaan. Ehdotuksen mukaan tuomioistuin voi vahvistaa aikaisemman vanhemman ja adoptiovanhempien tekemän sopimuksen alaikäisen adoptiolapsen oikeudesta tavata aikaisempaa vanhempaansa tai pitää häneen muulla tavoin yhteyttä. Ottamatta kantaa ehdotuksen tavoitteisiin taikka sääntelyn tarpeellisuuteen taikka sen lapsen edun mukaisuuteen sinänsä käräjäoikeus toteaa, että ehdotettu menettely toisi käräjäoikeuteen uuden hakemusasiatyypin sekä lisäksi jossain määrin mahdollisesti lisäisi täytäntöönpanoriitoja. Työmäärän lisäys koskisi paitsi käräjäoikeuksia myös sosiaalitointa tuomioistuimen hankkiessa asiassa tarvittavaa selvitystä lapsen mielipiteestä sekä mahdollisesti vanhempien olosuhteista.  

Mietinnön kohdassa 4.2. on arvioitu ehdotuksen taloudellisia vaikutuksia ja vaikutuksia viranomaisten toimintaan. Edellä mainittuja vaikutuksia ole tässä yhteydessä lainkaan otettu huomioon arvioitaessa uudistusta tuomioistuinten kannalta. Nämä vaikutukset tulee arvioida ja myös kirjata näkyviin mietinnön perusteluihin.

Lakiehdotuksen 8 luvun 58 §:ssä on säädetty aikaisemman vanhemman ja adoptiovanhemman tekemän adoptiolapsen tapaamista ym. koskevan sopimuksen vahvistamisesta. Ehdotetussa säännöksessä ei ole määritelty mitään määräaikaa sille, missä ajassa sopimuksen tekemisestä se olisi esitettävä käräjäoikeuden vahvistettavaksi. Tämä saattaisi kuitenkin olla perusteltua. Jos sopimuksen tekemisen ja sen vahvistamisen välinen aika muodostuu kovin pitkäksi, on mahdollista, että olosuhteet adoptioluvan myöntämisestä ovat olennaisestikin muuttuneet, jolloin sopimuksen vahvistaminen saattaa edellyttää laajojakin selvityksiä entisen vanhemman taikka adoptiovanhempien olosuhteista. 

Lapsen huoltoa ja tapaamisoikeutta ja niiden ja täytäntöönpanoa koskevan normiston soveltaminen sinänsä soveltunee myös näihin sopimuksiin, mutta harkittavaksi jää, lisääkö sopimus adoptiolasten riskiä joutua tapaamisoikeutta koskevien riitojen keskelle.

Lausunnon on valmistellut käräjätuomari Eeva Tikka.

Laamanni 	Olli Saunanoja